**Ceglédi Közös Önkormányzati Hivatal Jegyzőjétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53-511-400



**Ügyiratszám:** C**/……**/2025. **Tárgy:** Elvi döntés önazonossági rendelet-

**Előterjesztő**: dr. Diósgyőri Gitta címzetes főjegyző alkotás tárgykörben

**Szakmai előterjesztő:** dr. Farkas Annamária vezető-tanácsos **Melléklet:** -

**ELŐTERJESZTÉS**

a Képviselő-testület 2025. szeptember 18-ai ülésére

**Tisztelt Képviselő-testület!**

2025. július 1-jétől hatályba lépett *a helyi önazonosság védelméről szóló 2025. évi XLVIII. törvény* (a továbbiakban: önazonossági törvény).

<https://njt.hu/jogszabaly/2025-48-00-00>

Az önazonossági törvény végrehajtási szabályait a Kormány 2025. augusztus 1-jei hatálybalépéssel a helyi önazonosság védelméről szóló törvény jogvédelmi eszközeinek alkalmazására vonatkozó szabályokról szóló 240/2025. (VII. 31.) Korm. rendeletben határozta meg.

<https://njt.hu/jogszabaly/2025-240-20-22>

Az önazonossági törvény felhatalmazást ad helyi rendelet megalkotására, melynek pontos tartalmát és alkalmazását – jogszabályi keretek közt, más jogszabállyal nem ellentétes tartalommal – az adott település szabadon állapíthatja meg.

Az önazonossági törvény deklarált célja nem az elzárkózás, hanem a túlzott mértékű lakosságbővülés vagy a tömeges ingatlanvásárlás korlátozása, ami a fiatalok kiszorulását és a település jellegének sérülését vagy elvesztését eredményezheti. Az önazonossági törvény szerint a helyi önazonosságot azon tényezők befolyásolják negatívan, amelyek a társadalmi fejlődés szempontjából nem tekinthetőek szerves fejlődésnek, és abból a település saját erőforrásai kimaradnak vagy e folyamat során azok kimerülnek.

Cegléd évszázados múltra tekint vissza, így nagyon fontos, hogy értékeinket, hagyományainkat megőrizzük, azonban jelenleg Cegléden nem tapasztalható az a káros lakosságbővülés, amely például a fővárosi agglomerációs vagy Balaton-parti településeknél jelentkezik és kimeríti a település erőforrásait.

Sőt, városunk tekintetében az elmúlt évek statisztikai adatait vizsgálva sajnos azt kell megállapítanunk, hogy Cegléd lakosságszáma csökkenő tendenciát mutat. Míg a lakosságszám 2020-ben 36.705 fő volt, addig 2024-ben ez a szám 36.391 főre csökkent.

Országos szinten az tapasztalható, hogy eddig többségében községek és nagyközségek éltek a rendeletalkotás jogával. Ennek oka lehet az is, hogy a rendeletalkotás társadalmi és gazdasági hatásai – melyeket a jogalkotást megelőző előzetes hatásvizsgálat során is szükséges vizsgálni – jelenleg még nehezen prediktálhatóak.

Fontos továbbá figyelemmel lenni arra is, hogy az önazonossági törvény a szabályozás alapelveként rögzíti, hogy a rendeletben meghatározott jogvédelmi eszközt az emberi méltóság megsértése és indokolatlan megkülönböztetés nélkül, az egyenlő bánásmód követelményének megfelelően kell alkalmazni.

A jogvédelmi eszközök bevezetése – a közigazgatási eljárási szabályok, valamint a lakcímbejelentés, földhivatali eljárás ágazati előírásainak kötelező alkalmazása folytán - az adminisztrációs feladatok jelentős növekedésével is jár, önkormányzati hivatali, kormány-, illetve járási hivatali szinten egyaránt.

A fenti szempontokat figyelembevéve jelenleg nem szükségszerű a rendeletalkotás, ha azonban később mégis a szabályozás szükségessége merülne fel, akkor Cegléd Város Önkormányzatának Képviselő-testülete bármikor alkothat rendeletet, tekintettel arra, hogy az önazonossági törvény felhatalmazása nem szabott határidőt a jogalkotásra.

Mindezekre való tekintettel kérem a tisztelt Képviselő-testületet az előterjesztés megtárgyalására és a határozati javaslat elfogadására!

Jelen előterjesztést a **Jogi, Ügyrendi és Közbiztonsági Bizottság** tárgyalja. A Bizottság véleménye – jegyzőkönyvi kivonat formájában – a Képviselő-testület ülésén, helyben osztott anyagként kerül ismertetésre.

A döntéshozatal Magyarország helyi önkormányzatairól szóló 2011. évi CLXXXIX. törvény (Mötv.) 46. § (1) bekezdése alapján, a (2) bekezdésben foglaltakra figyelemmel nyilvános ülés keretében, az 50. § rendelkezései alapján – figyelemmel a KT. SzMSz 59. §-ában foglalt rendelkezésekre – egyszerű többségű szavazati arányt igényel.

Cegléd, 2025. szeptember 4.

Dr. Diósgyőri Gitta

címzetes főjegyző

**Határozati javaslat:**

**Cegléd Város Önkormányzatának Képviselő-testülete –**

1. Kijelenti, hogy *a helyi önazonosság védelméről szóló a 2025. évi XLVIII. törvény* 22. § (2) bekezdésében kapott felhatalmazással 2025. évben nem kíván élni, azaz nem alkot rendeletet a *helyi önazonosság védelme* tárgykörben.
2. Utasítja a Ceglédi Közös Önkormányzati Hivatalt, hogy a szükséges intézkedéseket megtegye és a határozatról az érintetteket értesítse.

Határidő: azonnal Felelős: Dr. Csáky András polgármester

Határozatot kapják:

1. Szervezési Iroda (Jáger Mária irodavezető, dr. Farkas Annamária)
2. Pest Vármegyei Kormányhivatal (PE/030/0479-2/2025)
3. Pest Vármegyei Kormányhivatal Ceglédi Járási Hivatala (PE-03/ALT/22254-3/2025)
4. Hatósági iroda (dr. Szoboszlay Árpádné aljegyző)
5. Irattár

Az előterjesztést láttam:

Dr. Diósgyőri Gitta

címzetes főjegyző