**Pályázati kiírás ügyvezető (vezető tisztségviselő) pozíció betöltésére**

**Cegléd Város Önkormányzata pályázatot hirdet Cegléd Város Önkormányzatának tulajdonában lévő Ceglédi Városfejlesztési Korlátolt Felelősségű Társaság (Székhelye: 2700 Cegléd, Eötvös tér 6., Cg.13-09-139157) ügyvezető (vezető tisztségviselő) pozíció betöltésére.**

A Ceglédi Városfejlesztési Korlátolt Felelősségű Társaság feladati közé tartozik az Önkormányzat érdekkörébe tartozó infrastrukturális, építészeti, közlekedési beruházások előkészítése, lebonyolításának menedzsmentje. Az Önkormányzat, mint potenciális támogatott érdekkörében felmerülő pályázatok előkészítése, összeállítása és a projekt fenntartási időszak végéig tartó támogatási adminisztráció. Helyi és más vállalkozások részére vállalkozásfejlesztési, beruházási információkat nyújtó és adminisztratív terheket csökkentő szolgáltatás kiépítése és nyújtása, Cegléd térségének vállalkozásvonzó pozicionálása érdekében. Az Önkormányzati tulajdonban lévő ingatlanokkal kapcsolatos telekalakítások a Cegléd Város Önkormányzatának 34/2016. (II.25.) Ök. határozattal kibocsátott, az önkormányzati tulajdonban lévő ingatlanvagyont érintő intézkedések ügymenetéről szóló szabályzat alapján. Feladatait Cegléd Város Önkormányzatával megkötött feladat ellátási keretszerződés alapján látja el.

**Az ügyvezető által ellátandó feladatok:**

A Társaság létesítő okiratában foglalt feladatok ellátása, kötelezettségek teljesítése, a Társaság működésének, gazdálkodásának szervezése, vezetése és ellenőrzése a Társaság céljaival összhangban, illetve a Társaság alkalmazottai felett a munkáltatói jogkör gyakorlása.

**A foglalkoztatás jellege**: megbízási jogviszony

Jelen pályázati kiírás alapján a Társaság ügyvezetését a vezető tisztségviselő a Polgári Törvénykönyvről szóló 2013. évi V. törvény (továbbiakban: Ptk.) 3:112. § (1) bekezdésében foglaltak szerint megbízási jogviszony keretében látja el. Erre tekintettel az ügyvezetőnek, mint a társaság vezető tisztségviselőjének a jogviszonyára megbízási jogviszony esetén a Ptk. vonatkozó rendelkezései irányadók.

**A foglalkoztatás időtartama**: 2026. január 1. napjától 2030. december 31. napjáig, 5 év határozott időtartamra.

**Díjazásra vonatkozó információk**:

A díjazás és személyi juttatások megállapítására a Felek közötti megállapodás az irányadó. A díjazás és személyi juttatások megállapításának kérdésében Cegléd Város Önkormányzatának Képviselő-testülete, mint a Társaság legfőbb szerve jogosult dönteni.

**A munkavégzés helye:**

A Megbízó székhelye és a jogviszony jellegéből fakadó, a Megbízó által megadott egyéb hely.

**Pályázati feltételek:**

* magyar állampolgárság,
* 90 napnál nem régebbi hatósági erkölcsi bizonyítvány a Ptk. 3:22. § (4)-(6) bekezdései szerinti feltételek igazolásáról,
* a társaság által végzett tevékenység bármelyikéhez az ellátott feladat tekintetében szakirányú felsőfokú végzettség vagy felsőfokú végzettség és szakirányú középfokú szakképzettség, vagy felsőfokú végzettség és szakirányú felsőfokú szakképesítés,
* legalább 5 (öt) éves vezetői gyakorlat,
* végzettségének, szakképzettségének vagy szakvizsgájának és egyben a társaság alaptevékenységének megfelelő feladatkörben legalább ötéves szakmai tapasztalat.

**A pályázat elbírálása során előnyt jelent:**

* egyéb szakirányú felsőfokú végzettség (műszaki, közgazdasági, pénzügyi, jogi),
* állami, önkormányzati intézményben, gazdasági társaságban szerzett vezetői gyakorlat,
* stratégiai szemlélet,
* kiváló kommunikációs képesség, együttműködési hajlandóság,
* B kategóriás jogosítvány.

**A pályázathoz csatolni kell:**

* fényképpel ellátott részletes szakmai önéletrajzot,
* iskolai végzettséget, képesítést és az egyéb feltételeknek való megfeleltetést tanúsító okiratok másolatát,
* a Társaság vezetésére vonatkozó szakmai elképzelések bemutatását, részletes szakmai vezetői programot,
* a megbízással kapcsolatos díjazási igény megjelölését,
* nyilatkozatot arról, hogy
* nem áll cselekvőképességet kizáró/teljesen vagy részlegesen korlátozó gondnokság alatt,
* a pályázat anyagában foglalt személyes adatainak a pályázati eljárással összefüggésben szükséges kezeléséhez hozzájárul,
  + a pályázat tartalma közölhető harmadik személlyel.
* 3 hónapnál nem régebbi hatósági erkölcsi bizonyítvány Ptk. 3:22. § (4)-(6) bekezdései szerinti feltételek igazolásáról,
* a pályázó nyilatkozatát arról, hogy megfelel a vezető tisztségviselővel szemben a jogszabály által meghatározott követelményeknek, valamint nem állnak fenn vele szemben a vezető tisztségviselőkkel szemben a jogszabályokban meghatározott kizáró, valamint összeférhetetlenségi okok, melynek keretében köteles nyilatkozni arról, hogy:
* a Ptk. 3:115. §-a értelmében személyével kapcsolatban összeférhetetlenség nem áll fenn,
* nyilatkozat arról, hogy a pályázó hozzájárul a pályázata képviselő-testületi ülésen történő tárgyalásához,
* nyilatkozat arról, hogy az egyes vagyonnyilatkozat-tételi kötelezettségekről szóló 2007. évi CLII. törvény alapján vagyonnyilatkozat-tételi kötelezettségének eleget tesz.

**A pályázat benyújtásának határideje: 2025. november 3. (**a postai bélyegző legkésőbbi dátuma)

**A pályázat benyújtásának helye, módja:**

A pályázatot postai úton Cegléd Város Önkormányzatának címezve (2701 Cegléd, Pf.: 85.), vagy személyesen, Cegléd Város Önkormányzatának Polgármestere (2700 Cegléd, Kossuth tér 1. 109. iroda) részére, 2 (kettő) egyező papíralapú példányban (1 eredeti és 1 másolati), zárt borítékban kell benyújtani. A borítékon szükséges feltüntetni: „Ceglédi Városfejlesztési Korlátolt Felelősségű Társaság ügyvezető (vezető tisztségviselő) pozíció betöltésére pályázat”.

**A pályázat elbírálásának határideje: 2025. november 20.**

**A pályázat elbírálásának rendje:** A pályázókat Cegléd Város Önkormányzatának Képviselő-testülete (a társaság legfőbb szerve) bírálja el és dönt az ügyvezető személyéről.

**A pályázati kiírás közzétételének ideje, helye: 2025. szeptember 22.**

**Cegléd Város Önkormányzatának honlapja:**  [https://cegled.asp.lgov.hu](https://cegled.asp.lgov.hu/).

A pályázat kiírója fenntartja magának azt a jogot, hogy a pályázatot eredménytelennek nyilvánítsa.