

Cegléd Város Önkormányzatának Polgármesterétől

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400

|  |  |
| --- | --- |
| Iktatószám: C/………/2025.  Előterjesztő: dr. Csáky András polgármester  Szakmai előkészítő: dr. Szoboszlay Árpádné irodavezető  Ügyintéző: Veresné Kalicz Éva főtanácsos  Rendeletszerkesztő: Jáger Mária vezető-főtanácsos | Tárgy: a települési támogatás keretében nyújtott ellátásokról szóló 12/2024.(V.23.) önkormányzati rendelet módosítása |

## ELŐTERJESZTÉS

**Cegléd Város Önkormányzata Képviselő-testületének**

**2025. szeptember 18-ai nyilvános ülésére**

**Tisztelt Képviselő-testület!**

**Emlékeztető:**

A Képviselő-testület mérlegelési jogköre, hogy a települési támogatás keretében milyen célokra, mely feltételek teljesülése esetén, milyen összegű támogatást nyújt - saját költségvetési bevétele terhére.

2024-ben - az érdemi rendelkezések megtartása mellett - Cegléd Város Önkormányzat Képviselő-testülete újraalkotta a településen adható támogatások körét. A bevezetés óta szerzett tapasztalatok azt mutatják, hogy a települési támogatás egyes típusainak és jogosultsági feltételeinek tagolása megkönnyítette az értelmezést, a rendelet alkalmazása egyszerűbbé vált.

A Rendelet 7. pontja az Önkormányzat által megszervezett szünidei étkezési díjához nyújtott támogatás feltételrendszerét szabályozza. E támogatás keretében a nagykorú rendszeres gyermekvédelmi kedvezményben részesülő – hátrányos/halmozottan hátrányos helyzetű fiatal is igénybe vehette a szünetekben az étkezést. A szünidei étkezés díjához nyújtott támogatás kifizetése közvetlenül az intézményi étkeztetés számlájára történt.

2025. június 30-án lejárt hivatalunk Eatrend Kft-vel kötött szerződése a gyermekétkeztetés vonatkozásában. Sikeres közbeszerzési eljárás lefolytatását követően Önkormányzatunk mint ajánlatkérő, új szerződést kötött 2025. július 18-án a nyertes Eatrend Kft-vel. 2025. szeptember 1. óta, a köznevelési, illetve gyermekjóléti intézmények részvétele nélkül, közvetlenül Cegléd Város Önkormányzata bonyolítja a gyermekétkeztetéssel kapcsolatos feladatokat. Ennek következtében új étkeztetési alszámla került megnyitásra, melynek hivatalos elnevezése *Cegléd Város Önkormányzata - Gyermekétkeztetési díj*.

Az új alszámla használata következtében indokolt a szünidei étkeztetésé díjához nyújtott települési támogatás kifizetése előírásának pontosítása az *intézményi étkeztetési alszámla* kifejezés helyett a rendelettervezetben rögzített módon.

A hatályos önkormányzati rendelet a Nemzeti Jogszabálytár alábbi elérhetőségén olvasható:

<https://or.njt.hu/eli/731234/r/2024/12>

Az előterjesztést **a Gazdasági, a Humán, valamint Jogi, Ügyrendi és Közbiztonsági, Bizottság** tárgyalja**.** A Bizottságok véleménye a Képviselő-testület ülésén helyben kerül kiosztásra jegyzőkönyvi kivonat formájában.

A döntéshozatal a Magyarország helyi önkormányzatairól szóló 2011. évi CLXXXIX. törvény (Mötv.) 46. § (1) bekezdése alapján, a (2) bekezdésben foglaltakra figyelemmel **nyilvános** ülés keretében, az 50. § rendelkezései alapján – figyelemmel a 42. § 1. pontjában foglalt rendelkezésre – **minősített** szavazati arányt igényel.

Cegléd, 2025. szeptember 8.

Dr. Csáky András

polgármester

Láttam: Hegedűs Ágota

alpolgármester

**--------**

**Cegléd Város Önkormányzata Képviselő-testületének**

**.../2025. (IX. 18) önkormányzati rendelete**

**a települési támogatás keretében nyújtott ellátások jogosultsági feltételeiről,**

**az ellátások megállapításának, kifizetésének, folyósításának, valamint**

**felhasználása ellenőrzésének szabályairól szóló**

**12/2024. (V. 23.) önkormányzati rendelet módosításáról**

[1] E rendelet célja a szünidei gyermekétkezési díjához nyújtott települési támogatás kifizetése módjának a pontosítása.

[2] Cegléd Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 132. § (4) bekezdés g) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. §**

A települési támogatás keretében nyújtott ellátások jogosultsági feltételeiről, az ellátások megállapításának, kifizetésének, folyósításának, valamint felhasználása ellenőrzésének szabályairól szóló 12/2024. (V. 23.) önkormányzati rendelet 21. § (2) bekezdése helyébe a következő rendelkezés lép:

„(2) A szünidei étkezés díjához nyújtott támogatás kifizetése közvetlenül a gyermekétkeztetés számlájára történik*.*”

**2. §**

Ez a rendelet 2025. október 1-jén lép hatályba.

Dr. Diósgyőri Gitta s. k. Dr. Csáky András s. k.

címzetes főjegyző polgármester

**--------**

Az előterjesztést láttam:

Dr. Diósgyőri Gitta

címzetes főjegyző