Cegléd Város Önkormányzatának Polgármesterétől

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400



|  |  |
| --- | --- |
| Ügyiratszám: C/…….…/2025  Előterjesztő: Dr. Csáky András polgármester  Szakmai előterjesztő: Dr. Gujka Attila irodavezető, | Tárgy: Szolgalmi jog bejegyzése, kosárlabdacsarnok  Melléklet: Kérelem, szerződéstervezet és helyszínrajz, Ceglédi Tankerületi Központ hozzájárulása |

**ELŐTERJESZTÉS**

Cegléd Város Önkormányzata Képviselő-testületének 2025. szeptember 18-ai ülésére

**Tisztelt Képviselő-testület!**

A Képviselő-testület májusi ülésén jóváhagyta a Gerje Sport Kft-vel kötendő tulajdonjogot alapító földhasználati megállapodást az önkormányzati tulajdonú, Cegléd, belterület 2008/2 helyrajzi számú ingatlanon létesült kosárlabdacsarnok tekintetében.

A Gerje Sport Kft. tulajdonjoga a Pest Vármegyei Kormányhivatal által az ingatlannyilvántartásba bejegyzésre is került, és a felépítmény a 2008/2/A helyrajzi számot kapta.

A Gerje Sport Kft. most azzal a kérelemmel fordult önkormányzatunkhoz, mint a 2008/2 helyrajzi számú ingatlan tulajdonosához, hogy a 2008/2 hrsz-ú ingatlant érintő szükségszerű közös használat külön megállapodással kerüljön rendezésre, és szolgalmi jogként az ingatlan nyilvántartásba történő bejegyzésre.

A szolgalmi jogot alapító szerződés, a szolgalmi jog helyszínrajza az előterjesztés mellékletét képezi. A Kft. becsatolta továbbá a Ceglédi Tankerületi Központ, mint vagyonkezelő hozzájáruló nyilatkozatát, és a megépült csarnok használatára vonatkozóan a vagyonkezelővel megkötendő együttműködési megállapodás tervezetét is.

Kérem a Képviselő-testületet, hogy az előterjesztést megtárgyalni és döntésüket meghozni szíveskedjen.

Az előterjesztést a **Gazdasági Bizottság, és a Jogi, Ügyrendi és Közbiztonsági Bizottság** tárgyalja. A bizottságok véleménye – jegyzőkönyvi kivonat formájában – a Képviselő-testület ülésén kerül ismertetésre.

A döntéshozatal a Magyarország helyi önkormányzatairól szóló 2011. évi CLXXXIX. törvény 46. § (1) bekezdése alapján, a (2) bekezdésben foglaltakra figyelemmel **nyilvános ülés** keretében, az 50. § rendelkezései alapján figyelemmel a Kt. SZMSZ 55. § (1) bekezdésére és az 59 §-ban foglaltakra **egyszerű szótöbbségű** szavazati arányt igényel.

Cegléd, 2025. szeptember 9.

Dr. Csáky András

polgármester

**Határozati javaslat**

Cegléd Város Önkormányzatának Képviselő-testülete

1. hozzájárul, - mint a Cegléd 2008/2 hrsz-ú ingatlan kizárólagos tulajdonosa - a Cegléd 2008/2 hrsz -n nyilvántartott ingatlan terhére, a 2008/2/A helyrajzi számon nyilvántartott ingatlan javára szolgalmi jog alapítására vonatkozó megállapodásnak – jelen előterjesztés melléklete szerinti tartalommal történő – a megkötéséhez.
2. felhatalmazza a polgármestert az 1) pontban szereplő megállapodás, valamint a földhivatali záradékkal ellátott változási vázrajzok aláírására, szükséges nyilatkozatok megtételére.
3. utasítja a Ceglédi Közös Önkormányzati Hivatalt a szükséges intézkedések megtételére.

Határidő: azonnal Felelős: Dr. Csáky András polgármester

A határozatot kapja:

1. Beruházási és Közbiztonsági Iroda helyben
2. Ceglédi Tankerületi Központ
3. Gerje Sport Kft.
4. Pénzügyi Iroda

Az előterjesztést láttam:

Dr. Diósgyőri Gitta

címzetes főjegyző